“กทม.” เคาะแล้ว ขยายเวลาชำระ “ภาษีที่ดินฯ” ไปถึงสิ้นเดือน ต.ค.63
“กทม.” เคาะแล้ว ขยายเวลาชำระ “ภาษีที่ดินฯ” ไปถึงสิ้นเดือน ต.ค.63
“กทม.” เคาะแล้ว ขยายเวลาชำระ “ภาษีที่ดินฯ” ไปถึงสิ้นเดือน ต.ค.63
28 ส.ค. 2563

พล.ต.อ.อัศวิน ขวัญเมือง ผู้ว่าราชการ กรุงเทพมหานคร (กทม.) เปิดเผยว่า สืบเนื่องจากรัฐบาลได้ประกาศใช้ พ.ร.บ.ภาษีที่ดินและสิ่งปลูกสร้าง พ.ศ. 2562 ซึ่งมีผลใช้บังคับตั้งแต่วันที่ 13 มี.ค. 62 โดยกำหนดให้จัดเก็บภาษีที่ดินและสิ่งปลูกสร้างตั้งแต่วันที่ 1 ม.ค. 63 เป็นต้นไป และกำหนดให้ประชาชนผู้เป็นเจ้าของกรรมสิทธิ์ที่ดินและสิ่งปลูกสร้างจะต้องยื่นชำระภาษีฯ ภายในเดือน เม.ย.ของแต่ละปี
สำหรับปี 63  ซึ่งเป็นการเรียกเก็บภาษีดังกล่าวเป็นปีแรก ประกอบกับสถานการณ์การแพร่ระบาดโรคโควิด-19 รัฐบาลจึงได้ขยายเวลาการชำระภาษีที่ดินและสิ่งปลูกสร้างถึงสิ้นเดือน ส.ค.63
อย่างไรก็ตาม เนื่องจากสถานการณ์การแพรระบาดโรคโควิด-19 ที่ผ่านมา ส่งผลให้ประชาชนจำนวนไม่น้อยประสบปัญหาด้านเศรษฐกิจซึ่ง กทม.รู้สึกห่วงใยและเห็นใจประชาชนผู้ได้รับผลกระทบดังกล่าว ประกอบกับการจัดเก็บภาษีที่ดินและสิ่งปลูกสร้างเป็นการดำเนินการในครั้งแรก ทำให้ประชาชนจำนวนไม่น้อยยังคงสับสนและขาดความเข้าใจที่ชัดเจน กทม.จึงขยายระยะเวลาการชำระภาษีภาษีที่ดินและสิ่งปลูกสร้างประจำปีภาษี 2563 ออกไปถึงวันที่ 31 ต.ค. 63
ทั้งนี้ โดยขอให้ประชาชนผู้เป็นเจ้าของกรรมสิทธิ์ที่ดินและสิ่งปลูกสร้างซึ่งมีที่ตั้งในพื้นที่กรุงเทพฯ ติดต่อชำระภาษีฯ หรือสอบถามเพิ่มเติมได้ที่ฝ่ายรายได้ สำนักงานเขตที่ตั้งของที่ดินและสิ่งปลูกสร้างเพื่อ กทม.จะเงินดังกล่าวมาพัฒนากรุงเทพมหานคร พัฒนาคุณภาพชีวิตของประชาชนชาวกรุงเทพฯ
กทม.โดยสำนักงานเขตทั้ง 50 เขตได้แจ้งราคาประเมินทุนทรัพย์ที่ดินและสิ่งปลูกสร้าง และแจ้งการประเมินภาษีให้กับผู้เสียมีหน้าที่ภาษีทราบไปแล้วเมื่อเดือน ก.ค. 63 ที่ผ่านมา โดยในเอกสารดังกล่าวขอให้ผู้มีหน้าที่เสียภาษีไปยื่นชำระภาษีภายในเดือน ส.ค. 63  หรือหากเห็นว่าการประเมินภาษีที่ดินและสิ่งปลูกสร้างไม่ถูกต้องเหมาะสม สามารถยื่นคำร้องคัดค้านต่อผู้ว่าราชการ กทม. ณ ฝ่ายรายได้ สำนักงานเขต ที่ตั้งที่ดินและสิ่งปลูกสร้างได้
สำหรับเจ้าของกรรมสิทธิ์ที่ดินและสิ่งปลูกสร้างที่ไม่ได้รับเอกสารแจ้งการประเมินภาษี ขอให้นำเอกสารแสดงกรรมสิทธิ์ พร้อมบัตรประชาชนไปติดต่อที่ฝ่ายรายได้ สำนักงานเขตที่ตั้งที่ดินและสิ่งปลูกสร้างของท่าน เพื่อขอรับการประเมินภาษีและชำระภาษีตามกฎหมายสำนักงานเขตที่ตั้งที่ดินและสิ่งปลูกสร้างต่อไป
ผู้ว่าราชการ กทม. กล่าวเพิ่มเติมว่า เพื่อให้การรับชำระภาษีเป็นไปโดยถูกต้องครบถ้วน เป็นธรรมแก่ประชาชน และลดความแออัดในการมาติดต่อราชการเพื่อป้องกันไม่ให้เกิดการแพร่ระบาดของเชื้อโควิด19 กทม. อาศัยอำนาจตามความในมาตรา 14 วรรคหนึ่ง แห่ง พ.ร.บ.ภาษีที่ดินและสิ่งปลูกสร้าง พ.ศ.2562 ออกประกาศ เรื่อง ขยายกำหนดเวลาดำเนินการตาม พ.ร.บ.ภาษีที่ดินและสิ่งปลูกสร้าง พ.ศ. 2562 ให้ขยายกำหนดเวลาดำเนินการ ต่อจากกรอบระยะเวลาที่ รมว.มหาดไทยได้เห็นชอบ ดังนี้
1.ขยายกำหนดเวลาการชำระภาษี จากภายในเดือนส.ค.63 เป็นภายในเดือนต.ค.63
2.ขยายกำหนดเวลาการผ่อนชำระภาษี งวดที่ 1 จากภายในเดือน ส.ค.63 เป็นภายในเดือนต.ค.63 งวดที่ 2 จากภายในเดือน ก.ย. 63 เป็นภายในเดือน พ.ย. 63 งวดที่ 3 จากภายในเดือน ต.ค. 63 เป็นภายในเดือน ธ.ค. 63
3.ขยายกำหนดเวลาการมีหนังสือแจ้งเตือนผู้เสียภาษีที่มีภาษีค้างชำระ จากภายในเดือน ก.ย.63 เป็นภายในเดือน พ.ย .63
และ 4.ขยายกำหนดเวลาการแจ้งรายการภาษีค้างชำระให้สำนักงานที่ดินหรือสำนักงานที่ดินสาขา จากภายในเดือนต.ค.63 เป็นภายในเดือนธ.ค.63 สำหรับการขยายกำหนดเวลาการชำระภาษีตามข้อ 1 ผู้เสียภาษีไม่ต้องชำระเบี้ยปรับและเงินเพิ่ม
ประกาศ ณ วันที่ 28 สิงหาคม พ.ศ. 2563
นอกจากนี้หากประชาชนที่ได้รับเอกสารประเมินภาษี และตรวจสอบเอกสารประเมินดังกล่าวแล้วพบว่าถูกต้อง ผู้เสียภาษีสามารถยื่นชาระภาษีได้หลายช่องทาง เช่น ชำระที่เคาน์เตอร์ธนาคารกรุงไทยทุกสาขา หรือผ่าน QR code ของระบบ Online Banking ในท้ายเอกประเมิน หรือชำระที่สานักงานเขตทั้ง 50 แห่ง เพื่อลดความแออัดของประชาชนที่จะต้องไปติดต่อราชการที่สำนักงานเขตด้วย